PATVIRTINTA

Skuodo rajono savivaldybės tarybos

2021 m. liepos 12 d. sprendimu Nr. T10-141/T9-

**GLOBOS CENTRO IR BUDINČIO GLOBOTOJO VEIKLOS FINANSAVIMO, PAGALBOS PINIGŲ SKYRIMO IR MOKĖJIMO BUDINČIAM GLOBOTOJUI, GLOBĖJUI (RŪPINTOJUI) SKUODO RAJONO SAVIVALDYBĖJE**

**TVARKOS APRAŠAS**

**I SKYRIUS**

**BENDROSIOS NUOSTATOS**

 1.  Globos centro ir budinčio globotojo veiklos finansavimo, pagalbos pinigų skyrimo ir mokėjimo budinčiam globotojui, globėjui (rūpintojui) Skuodo rajono savivaldybėje tvarkos aprašas

(toliau – Aprašas) nustato Globos centro ir budinčio globotojo veiklos finansavimo, pagalbos pinigų skyrimo ir mokėjimo budinčiam globotojui, globėjui (rūpintojui) Skuodo rajono savivaldybėje tvarką.

 2. Skuodo rajono savivaldybėje gyvenantiems asmenims globos centro paslaugas teikia Skuodo socialinių paslaugų šeimai centras.

3.  Apraše vartojamos sąvokos atitinka Lietuvos Respublikos civiliniame kodekse ir Lietuvos Respublikos socialinių paslaugų įstatyme, Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos apraše apibrėžtas sąvokas.

**II SKYRIUS**

**BUDINČIO GLOBOTOJO VEIKLOS FINANSAVIMAS**

4. Globos centras teikia informaciją savivaldybės administracijai dėl lėšų poreikio ir planuojamų paslaugų teikimo.

5. Globos centro budintiems globotojams, globėjams (rūpintojams), šeimynos dalyviams, bendruomeninių vaikų globos namų darbuotojams ir įtėviams teikiamos paslaugos finansuojamos iš savivaldybės biudžeto lėšų. Budinčio globotojo veiklą per globos centrą finansuoja ta savivaldybė, kurios iniciatyva vaikui nustatyta globa (rūpyba) globos centre.

Asmeniui, kuris siekia tapti budinčiu globotoju, globėju (rūpintoju) ir kuriam siūloma GIMK programoje dalyvauti kitoje nei jo gyvenamosios vietos savivaldybėje, kompensuojamos kelionės į kitą savivaldybę išlaidos ar organizuojama transporto paslauga.

Globos centro atstovų, dalyvaujančių vaiko globos peržiūrose, atvejo vadybos posėdžiuose, kelionės išlaidas finansuoja ta savivaldybė, kurios teritorijoje inicijuotas vaiko laikinosios globos (rūpybos) ar nuolatinės globos (rūpybos) nustatymas.

6. Savivaldybės administracija skiria ir moka vaiko globėjo (rūpintojo) teises ir pareigas įgyvendinančiam globos centrui už budinčio globotojo, kuris yra sudaręs tarpusavio bendradarbiavimo ir paslaugų teikimo sutartį su globos centru, prižiūrimą vaiką:

6.1. vaiko globos (rūpybos) išmokas, mokamas Išmokų vaikams įstatymo nustatyta tvarka;

6.2. globos (rūpybos) išmokų tikslinius priedus, mokamus Išmokų vaikams įstatymo nustatyta tvarka;

6.3. išmokas vaikui, mokamas Išmokų vaikams įstatymo nustatyta tvarka, vaikui skirtas slaugos ir priežiūros (pagalbos) išlaidų tikslines kompensacijas, mokamas pagal Lietuvos Respublikos tikslinių kompensacijų įstatymą, ir kitas išmokas, jei teisė gauti šias išmokas vaikui ir globėjui (rūpintojui) numatyta įstatymuose;

6.4. atlygį budinčiam globotojui.

7. Globos centras kas mėnesį perveda Aprašo 6.1, 6.3 ir 6.4 papunkčiuose numatytas ir iš savivaldybės gautas lėšas budinčiam globotojui tarpusavio bendradarbiavimo ir paslaugų teikimo sutartyje nustatytomis sąlygomis ir tvarka.

8. Atlygis budinčiam globotojui mokamas globos centro ir budinčio globotojo tarpusavio bendradarbiavimo ir paslaugų teikimo sutarties galiojimo laikotarpiu net ir tais atvejais, kai globos centras neperduoda budinčiam globotojui prižiūrėti vaiko.

9. Atlygio budinčiam globotojui dydis, neatsižvelgiant į faktiškai prižiūrimų vaikų skaičių, – 1 minimali mėnesinė alga per mėnesį.

10. Atlygis budinčiam globotojui didinamas tuo laikotarpiu, kai vaikas (-ai) perduotas (-i) prižiūrėti budinčiam globotojui, po 0,5 minimalios mėnesinės algos dydžio per mėnesį už kiekvieną faktiškai prižiūrimą vaiką (už kūdikį ar paauglį nuo 12 metų, ar neįgalų vaiką – po 0,75 minimalios mėnesinės algos dydžio per mėnesį).

11. Aprašo 6.2 papunktyje numatytą išmoką globos centras naudoja papildomai pagalbai vaikui (pvz.: logopedo, psichiatro, vaiko neformaliojo ugdymo ar užimtumo paslaugoms) ir (ar) pagalbai budinčiam globotojui (pvz.: psichoterapijai, supervizijai, profesinei kompetencijai ugdyti) teikti, jos neperduodamas budinčiam globotojui, jei tarpusavio bendradarbiavimo ir paslaugų teikimo sutartyje nenumatyta kitaip.

12. Budintis globotojas, siekdamas patenkinti vaiko pagrindinius ir saviraiškos poreikius, įsipareigoja Aprašo 6.1, 6.3 papunkčiuose numatytas gaunamas išmokas skirti vaikui išlaikyti (pvz.: maistui, drabužiams, kanceliarinėms prekėms, higienos prekėms, laisvalaikiui ir ugdymui, kišenpinigiams, medikamentams ir pan.).

13. Globėjas (rūpintojas), įgyvendindamas vaiko globėjo (rūpintojo) teises ir pareigas, gauna vaiko globos (rūpybos) išmokas, globos (rūpybos) išmokų tikslinius priedus, išmokas vaikui, mokamus Išmokų vaikams įstatymo nustatyta tvarka, vaikui skirtas slaugos ir priežiūros (pagalbos) išlaidų tikslines kompensacijas, mokamas pagal Tikslinių kompensacijų įstatymą, ar kitas išmokas, jei teisė gauti šias išmokas vaikui ir globėjui (rūpintojui) numatyta įstatymuose.

14. Savivaldybė budinčiam globotojui per Globos centrą, taip pat globėjui, nesusijusiam giminystės ryšiais, globėjui giminaičiui tiesiogiai, paslaugų teikimo laikotarpiu kas mėnesį skiria ir moka 3 BSI dydžio pagalbos pinigus už kiekvieną globojamą (rūpinamą) vaiką.

15. Savivaldybė budinčiam globotojui per Globos centrą, taip pat globėjui, nesusijusiam giminystės ryšiais, globėjui giminaičiui tiesiogiai moka 3 BSI dydžio vienkartinę išmoką, kiekvieno vaiko apgyvendinimo vietai įkurti. Išmoka naudojama vaiko gyvenimo sąlygoms pritaikyti, įsigyti būtiniausiems daiktams, namų apyvokos reikmenims, taip pat kitoms einamosioms išlaidoms, susijusioms su vaiko poreikių tenkinimu.

 16. Vaiko, patiriančio socialinę riziką, išlaikymo budinčio globotojo, globėjo (rūpintojo) šeimoje, kol bus nustatyta laikinoji globa (rūpyba) ar vaikas bus grąžintas į šeimą, laikino atokvėpio paslaugų budintiems globotojams, šeimynos dalyviams, globėjams (rūpintojams) teikimo išlaidas finansuoja savivaldybė.

**III SKYRIUS**

**PAGALBOS PINIGŲ SKYRIMAS IR MOKĖJIMAS**

 17. Pagalbos pinigai mokami tėvų globos netekusius vaikus globojančioms šeimoms, kurių gyvenamoji vieta deklaruota Skuodo rajono savivaldybėje iš Savivaldybės biudžeto lėšų, už kiekvieną globojamą (rūpinamą) vaiką nuo globos (rūpybos) nustatymo dienos iki kol vaikui pasibaigs nustatyta laikinoji ar nuolatinė globa (rūpyba). Jeigu pasibaigus vaiko globai (rūpybai) dėl pilnametystės, emancipacijos ar santuokos sudarymo asmuo mokosi pagal bendrojo ugdymo programą, pagal formaliojo profesinio mokymo programą ar studijuoja aukštojoje mokykloje pagal dieninės studijų formos nuosekliųjų studijų programą, ar nuolatinės studijų formos programą (įskaitant ir akademinių atostogų laikotarpį), taip pat tuo atveju, kai yra mirę pilnamečio asmens abu tėvai (turėtas vienintelis iš tėvų), mokymosi laikotarpiu mokami pagalbos pinigai, bet ne ilgiau kaip iki asmeniui sukanka 21 metai. Ši išmoka neskiriama ir nemokama asmenims, daugiau kaip du kartus įstojusiems į tos pačios mokyklų grupės mokyklą (kaip suskirstyta pagal Lietuvos Respublikos švietimo įstatymą).

 18. Pagalbos pinigai mokami:

 18.1. budintiems globotojams per Globos centrą;

 18.2. vaiko globėjams (rūpintojams) tiesiogiai;

18.3. pilnamečiams asmenims, pasibaigus vaiko globai (rūpybai) tiesiogiai.

 19. Pagalbos pinigų dydis – 3 bazinių socialinių išmokų dydžio išmoka per mėnesį.

20. Pagalbos pinigai mokami nuo laikinosios ar nuolatinės globos nustatymo dienos iki vaikui yra nustatyta globa (rūpyba). Asmuo dėl pagalbos pinigų turi teisę kreiptis ir pasibaigus vaiko globai (rūpybai), bet ne vėliau kaip per 12 mėnesių nuo vaiko laikinosios ar nuolatinės globos (rūpybos) nustatymo dienos.

 21. Pagalbos pinigai už praėjusį mėnesį pervedami į Globos centro, globėjo (rūpintojo) arba pilnamečio asmens, pasibaigus vaiko globai (rūpybai), nurodytą asmeninę sąskaitą einamojo mėnesio 10–25 d.

 22. Pagalbos pinigų mokėjimo dydis už ne visą mėnesį teikiamą globą (rūpybą) yra nustatomas proporcingai teikiamos globos trukmei.

 23. Globos centras, vaiko globėjas (rūpintojas) ar pilnametis asmuo, pasibaigus vaiko globai (rūpybai) dėl pagalbos pinigų gavimo, taip pat Globos centras, vaiko globėjas (rūpintojas) dėl vienkartinės išmokos įsikurti kreipiasi į Socialinės paramos skyrių ir pateikia:

 23.1. prašymą pagalbos pinigams ar vienkartinei išmokai vaiko apgyvendinimo vietai įkurti (Aprašo priedas);

 23.2. asmens tapatybę patvirtinančius dokumentus;

 23.3. dokumentus, patvirtinančius laikinosios ar nuolatinės globos (rūpybos) nustatymą, ar vaiko laikino apgyvendinimo aktą.

 24. Pagalbos pinigai skiriami Skuodo rajono savivaldybės administracijos Socialinės paramos skyriaus vedėjo sprendimu.

**IV SKYRIUS**

**BAIGIAMOSIOS NUOSTATOS**

 25. Globos centras turi teisę veikti kaip paramos gavėjas Lietuvos Respublikos labdaros ir paramos įstatymo nustatyta tvarka. Paramos priėmimo tvarką kiekvienas globos centras nusistato savarankiškai.

26. Įgyvendindami Aprašo nuostatas, duomenų valdytojai užtikrina, kad jų atliekamas asmens duomenų tvarkymas atitiktų 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau ‒ Reglamentas), Lietuvos Respublikos asmens duomenų teisinės apsaugos įstatymo nuostatas. Duomenų subjektų teisės įgyvendinamos Reglamento ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

27. Dokumentai (įskaitant dokumentus, kuriuose yra asmens duomenų) saugomi Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais.

28. Už Aprašo įgyvendinimą atsakingas Skuodo socialinių paslaugų šeimai centras.

29. Aprašo įgyvendinimą kontroliuoja Socialinės paramos skyriaus vedėjas.

Julijana Škimelienė, tel. (8 440) 45 581